CELEX: 32016H0629(01)
Language: da
Date: 2016-06-28 00:00:00
Title: Kommissionens henstilling af 28. juni 2016 om overvågning af nikkel i foder (EØS-relevant tekst)

29.6.2016   
            
            
               DA
            
            
               Den Europæiske Unions Tidende
            
            
               C 235/1
            
         KOMMISSIONENS HENSTILLING
   af 28. juni 2016
   om overvågning af nikkel i foder
   (EØS-relevant tekst)
   (2016/C 235/01)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 292, og
   ud fra følgende betragtninger:
   
               (1)
            
            
               Nikkel (Ni) i foder kommer fra både naturlige og menneskeskabte kilder. Desuden indeholder visse fodermidler metallisk nikkel, da dette anvendes som katalysator ved fremstillingen heraf.
            
         
               (2)
            
            
               Den Europæiske Fødevaresikkerhedsautoritets (i det følgende benævnt »EFSA«) Ekspertpanel for Forurenende Stoffer i Fødevarekæden (i det følgende benævnt »ekspertpanelet«) har afgivet en videnskabelig udtalelse om de risici for dyre- og folkesundheden og for miljøet, der er forbundet med tilstedeværelsen af Ni i foder (1).
            
         
               (3)
            
            
               Ekspertpanelet konkluderede, at Ni via foder til kvæg, svin, kaniner, ænder, fisk, hunde, høns, heste, får, geder og katte sandsynligvis ikke har negative konsekvenser. For så vidt angår vurderingen af risiciene for menneskers sundhed i forbindelse med tilstedeværelsen af Ni i fødevarer af animalsk oprindelse konkluderede ekspertpanelet, at de nuværende niveauer af kronisk eksponering for NI i den gennemsnitlige befolkning, når man kun tager fødevarer af animalsk oprindelse i betragtning, kan give anledning til bekymring med hensyn til de yngre befolkningsgrupper. For så vidt angår akut eksponering via kosten konkluderede ekspertpanelet, at nikkeloverfølsomme personer også har risiko for udvikling af eksematøse hudreaktioner, der kan blusse op, gennem indtagelse af fødevarer af animalsk oprindelse. Det bidrag, som fødevarer af animalsk oprindelse yder til menneskers eksponering for nikkel, bør derfor ikke undervurderes, navnlig ikke i aldersgrupper med et højt niveau af eksponering for nikkel via kosten. Dog var det ud fra de tilgængelige data ikke muligt at fastsætte overslæbsmængder fra foder til fødevarer af animalsk oprindelse.
            
         
               (4)
            
            
               Det bemærkes, at de data om forekomst, der anvendes i EFSA's videnskabelige udtalelse, hovedsagelig stammer fra én medlemsstat og derfor ikke nødvendigvis er repræsentative for tilstedeværelsen af Ni i foder i Unionen.
            
         
               (5)
            
            
               Tilstedeværelsen af Ni i foder bør derfor overvåges i hele Unionen, inden det overvejes at fastsætte maksimalgrænseværdier for Ni i foder eller gennemføre andre risikostyringsforanstaltninger, der er nødvendige for at sikre et højt niveau af beskyttelse af menneskers og dyrs sundhed —
            
         VEDTAGET DENNE HENSTILLING:
   
               1.
            
            
               Medlemsstaterne bør med aktiv inddragelse af foderstofvirksomhedsledere udføre overvågning af tilstedeværelsen af nikkel i foder.
            
         
               2.
            
            
               For at sikre, at stikprøverne er repræsentative for det parti, hvoraf de er udtaget, bør medlemsstaterne følge prøveudtagningsproceduren i Kommissionens forordning (EF) nr. 152/2009 (2).
            
         
               3.
            
            
               Medlemsstaterne bør sikre, at analyseresultaterne indberettes regelmæssigt og senest den 31. oktober 2017 til EFSA i EFSA's dataindgivelsesformat i overensstemmelse med kravene i EFSA's vejledning om standardprøvebeskrivelse for fødevarer og foder (3) og EFSA's supplerende specifikke indberetningskrav.
            
         
      Udfærdiget i Bruxelles, den 28. juni 2016.
      
         
            På vegne af Kommissionen
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFSA's Ekspertpanel for Forurenende Stoffer i Fødevarekæden, 2015. Scientific Opinion on the risks to animal and public health and the environment related to the presence of nickel in feed. EFSA Journal 2015;13(4):4074, 76 s. doi:10.2903/j.efsa.2015.4074, www.efsa.europa.eu/efsajournal
   
      (2)  Kommissionens forordning (EF) nr. 152/2009 af 27. januar 2009 om prøveudtagnings- og analysemetoder til offentlig kontrol af foder (EUT L 54 af 26.2.2009, s. 1).
   
      (3)  http://www.efsa.europa.eu/en/datex/datexsubmitdata.htm